**ΘΕΑΝΩ ΦΩΤΙΟΥ**

**Βουλευτής Β3 Νότιου Τομέα Αθήνας**

**Αναπλ. Τομεάρχης**

**για την Κοινωνική Αλληλεγγύη 02/11/2022**

**ΕΙΣΗΓΗΣΗ ΣΤΗΝ ΣΥΖΗΤΗΣΗ ΣΤΗ ΒΟΥΛΗ ΓΙΑ ΤΟ ΕΘΝΙΚΟ ΣΧΕΔΙΟ ΔΡΑΣΗΣ ΚΑΤΑ ΤΗΣ ΣΕΞΟΥΑΛΙΚΗΣ ΚΑΚΟΠΟΙΗΣΗΣ ΑΝΗΛΙΚΩΝ**

Ο καταιγισμός περιστατικών παιδικής σεξουαλικής κακοποίησης αποκαλύπτει όλα όσα κρυβόντουσαν κάτω από το χαλί της πατριαρχικής οικογένειας.

Είναι θετικό, κατόπιν της συμβολής και του me too, ότι μιλάμε για όλα αυτά τα θέματα. Όμως δεν μπορούμε κάθε φορά να πέφτουμε από τα σύννεφα. Πρέπει η κοινωνία να μάθει να αντιμετωπίζει το παιδί της διπλανής πόρτας σαν δικό της παιδί για να το προφυλάσσει και να το σώζει, σε αντίθεση με το δόγμα της «ατομικής ευθύνης» που συνδέθηκε με τον εγκλεισμό και καταρράκωσε το δίχτυ ασφαλείας που δημιουργεί η συλλογική ευθύνη και η κοινωνική αλληλεγγύη.

Η αντιμετώπιση της σεξουαλικής κακοποίησης των παιδιών απαιτεί σοβαρότητα, διάλογο συναίνεσης και κυρίως ένα γενναιόδωρο διαρκές πρόγραμμα νέας πνοής.

Η σημερινή fast-track επικοινωνιακή διαδικασία δεν κινείται σε αυτή την κατεύθυνση. Φέρνετε ένα Εθνικό Σχέδιο Δράσης πολυδαίδαλο, ανισότιμο, χωρίς ιεράρχηση αλλά και χωρίς προϋπολογισμό. Τη στιγμή που χρειάζεται μία πραγματική επανάσταση, με εκατοντάδες νέες διευρυμένες κοινωνικές υπηρεσίες στους δήμους, στις Περιφέρειες, στις Εισαγγελίες, στα Πρωτοδικεία, στις διευθύνσεις της Αστυνομίας ενηλίκων. Υπηρεσίες που θα στελεχώνονται από χιλιάδες εξειδικευμένους επιστήμονες, κοινωνικούς λειτουργούς, παιδοψυχολόγους και παιδοψυχιάτρους, νομικούς, που θα προλαμβάνουν και θα παρεμβαίνουν για να σώσουν τα παιδιά.

Και αυτή η τεράστια αλλαγή απαιτεί κονδύλια, μια μεγάλη επένδυση στο μέλλον, όχι ευχολόγια 115 σελίδων και 75 ατάκτως ερριμμένων μέτρων. Αναπαράγετε ένα μοντέλο παιδικής προστασίας ξεπερασμένο, ένα μοντέλο που βασίζεται κυρίως στην αστυνομική και ποινική αντιμετώπιση της κακοποίησης και όχι στην έγκαιρη και έγκυρη ανίχνευση και διάγνωση, στην ψυχοκοινωνική στήριξη και αποκατάσταση του παιδιού θύματος και σε ειδικά μέτρα καταπολέμησης της παιδικής φτώχειας και του κοινωνικού αποκλεισμού. Γιατί όλοι γνωρίζουμε ότι η φτώχεια και ο κοινωνικός αποκλεισμός δημιουργούν πρόσφορο έδαφος για την παιδική σεξουαλική κακοποίηση.

Δυστυχώς τα τελευταία χρόνια, με τη ΝΔ αυξήθηκαν όλοι οι δείκτες φτώχειας, παιδικής φτώχειας και κοινωνικών ανισοτήτων, ενώ επί ΣΥΡΙΖΑ έπεφταν διαρκώς. Γιατί η αριστερά προνοεί και επενδύει σε ένα κράτος πρόνοιας που φροντίζει και προστατεύει όλους τους πολίτες όταν σε κάποια φάση της ζωής τους το έχουν ανάγκη. Γι αυτό και αυξήσαμε τα κονδύλια για την πρόνοια, από 789 εκ. € που τα παραλάβαμε το 2015 από τη ΝΔ και το ΠΑΣΟΚ στα 3,5 δις το 2019. Σήμερα εσείς, ούτε ένα ευρώ, ούτε μια πηγή πόρων δεν αναφέρετε στο Εθνικό Σχέδιο Δράσης με τις 11 πολιτικές.

Στόχος όμως σήμερα εδώ δεν είναι να κάνουμε αντιπολίτευση. Αλλά, έστω και με αυτή τη διαδικασία, που δεν τιμά στην πραγματικότητα τα παιδιά, να συμβάλουμε θετικά με τις προτάσεις μας.

Το ΕΣΔ πρέπει να περιλαμβάνει όλα τα είδη κακοποίησης του παιδιού και όχι μόνο τη σεξουαλική κακοποίηση λόγω της επικαιρότητας των ημερών.

Για τον ΣΥΡΙΖΑ-ΠΣ ο στόχος του ΕΣΔ πρέπει να είναι η μετατόπιση από ένα μοντέλο βασισμένο στην αστυνομική και ποινική αντιμετώπιση της κακοποίησης σε ένα κοινωνικό μοντέλο προστασίας του παιδιού που υλοποιείται στην κοινότητα μέσω νέων ή/και ενισχυόμενων κοινωνικών δομών και υπηρεσιών. Εμείς προτείνουμε 5 σαφή πεδία πολιτικών:

**Α. ΠΡΟΛΗΨΗ**

**Β. ΕΓΚΑΙΡΗ ΚΑΙ ΕΓΚΥΡΗ ΑΝΙΧΝΕΥΣΗ ΚΑΙ ΔΙΑΓΝΩΣΗ ΠΕΡΙΣΤΑΤΙΚΩΝ**

**Γ. ΠΡΟΣΤΑΣΙΑ ΤΟΥ ΠΑΙΔΙΟΥ ΘΥΜΑΤΟΣ ΚΑΤΑ ΤΗ ΝΟΜΙΚΗ ΔΙΑΔΙΚΑΣΙΑ ΑΠΟΔΟΣΗΣ ΠΟΙΝΙΚΩΝ ΕΥΘΥΝΩΝ**

**Δ. Ψυχοκοινωνική στήριξη και αποκατάσταση του παιδιού θύματος**

**Ε. ΕΙΔΙΚΑ ΜΕΤΡΑ ΓΙΑ ΠΑΙΔΙΑ ΣΕ ΦΤΩΧΕΙΑ, ΚΟΙΝΩΝΙΚΟ ΑΠΟΚΛΕΙΣΜΟ ΚΑΙ ΑΝΑΠΗΡΙΑ**

Αυτά τα 5 πεδία πολιτικών συγκροτούν ένα συνεκτικό σχέδιο δράσης που υποχρεωτικά θα εφαρμόζεται από όλους τους εμπλεκόμενους φορείς, υπηρεσίες και δομές.

Και **για τον συντονισμό και τον έλεγχο αυτής της υποχρεωτικής εφαρμογής** απαιτείται η **δημιουργία Εθνικού Ψηφιακού Μηχανισμού κατά της Παιδικής Κακοποίησης και Σεξουαλικής Κακοποίησης**. Ο Εθνικός Μηχανισμός υλοποιείται σε 3 επίπεδα: κράτος (όλα τα συναρμόδια υπουργεία), περιφέρειες, δήμους και θα λειτουργεί σε όλα τα αρμόδια υπουργεία, στις σχετικές τους υπηρεσίες, στις εισαγγελίες και στην αστυνομία ανηλίκων βασισμένος σε ένα ολοκληρωμένο πληροφοριακό σύστημα. Συνδέει όλους τους φορείς που εμπλέκονται με κάθε πτυχή της σεξουαλικής κακοποίησης των παιδιών στις πέντε πολιτικές που έχουμε αναφέρει. Στο ΕΣΔ της ΝΔ δεν υπάρχει κεντρικός Εθνικός Μηχανισμός με αποτέλεσμα να μην υπάρχει δυνατότητα το κράτος να γνωρίζει κάθε στιγμή τι συμβαίνει στο πεδίο και ο συντονισμός και η αλληλεπίδραση των αρμόδιων υπηρεσιών και δομών δεν πραγματοποιείται σε πραγματικό χρόνο, δίνοντας έτσι την ευκαιρία και σε άλλα κέντρα να παρεμβαίνουν.

Στον Εθνικό Μηχανισμό εντάσσονται δύο πολύ σωστά μέτρα που έχετε περιλάβει στο Εθνικό Σχέδιο Δράσης: το **Ενιαίο Εθνικό Πρωτόκολλο διαχείρισης κρουσμάτων** και το **Ενιαίο Μητρώο (όχι αρχείο) καταγραφής και επιτήρησης κρουσμάτων κακοποίησης και σεξουαλικής κακοποίησης ανηλίκων**. Στον Εθνικό Μηχανισμό εντάσσονται όλα τα προγράμματα εκπαίδευσης και ενημέρωσης και όλα τα μητρώα εργαζομένων και επαγγελματιών τα οποία ενημερώνονται σε πραγματικό χρόνο για την όποια εξέλιξη ή αλλαγή. Για λόγους που έχουμε επανειλημμένα εξηγήσει διαφωνούμε Εθνικός Συντονιστής να είναι ο Υπουργός Επικρατείας και αντιπροτείνουμε το Υπουργείο Εργασίας και Κοινωνικών Υποθέσεων που είναι αρμόδιο για τα θέματα παιδικής προστασίας, και επικεφαλής του Εθνικού Συμβουλίου κατά της παιδικής κακοποίησης και σεξουαλικής κακοποίησης τη Γενική Γραμματεία Πρόνοιας.

Θεωρούμε θετική τη χρήση του πρότυπου συστήματος CAN-MDS που έχει αναπτυχθεί από το Ινστιτούτο Υγείας του Παιδιού για το σύνολο των κρατών-μελών της Ε.Ε.. και την πλήρη ανάπτυξη της εργαλειοθήκης του, υπό τον όρο ότι εντάσσεται στον Εθνικό Μηχανισμό. Επίσης θετικό θεωρούμε τον θεσμό διαμεσολάβησης του Αθλητικού Συνηγόρου.

Αναλυτικά οι δράσεις στις 5 πολιτικές:

**Α. Πρόληψη**

Το ΕΣΔ της Κυβέρνησης αφιερώνει το 60% των μέτρων (47 σε σύνολο 75) στην πρόληψη. Αφορούν στην ενημέρωση της κοινής γνώμης και την εκπαίδευση παιδιών και εργαζομένων. Συμφωνούμε, ελπίζουμε μόνο η καμπάνια για το παιδί να μη συμβάλει στη δημιουργία μιας νέας λίστας Πέτσα και ο τεράστιος όγκος εκπαιδευτικού υλικού που απαιτείται να μην οδηγήσει σε απευθείας αναθέσεις τύπου «σκόιλ ελικίκου».

Σημειώνουμε όμως ότι από το Εθνικό Σχέδιο Δράσης απουσιάζει η εκπαίδευση των γονιών, όπου θα μπορούσαν να συμβάλουν πολύ οι σύλλογοι Γονέων και Κηδεμόνων. Όπως λείπει η αντιμετώπιση της σχολικής διαρροής, λείπει η εκπαίδευση των διαμεσολαβητών Ρομά, λείπει η υποχρεωτική εκπαίδευση των κληρικών (απλώς «ενθαρρύνονται»).

Η μεγάλη όμως έλλειψη είναι ποιος παρακολουθεί και ελέγχει αυτή την τεράστια επιχείρηση ενημέρωσης ώστε να μην καταλήξουμε στα ίδια που υπάρχουν σήμερα. Εμείς προτείνουμε τον Εθνικό Μηχανισμό.

**Β. ΕΓΚΑΙΡΗ ΚΑΙ ΕΓΚΥΡΗ ΑΝΙΧΝΕΥΣΗ ΚΑΙ ΔΙΑΓΝΩΣΗ ΠΕΡΙΣΤΑΤΙΚΩΝ**

Είναι ο τομέας που λείπει από το Εθνικό Σχέδιο Δράσης.

Απαιτείται ένα μεγάλο νέο δίκτυο εξειδικευμένων κοινωνικών δομών και υπηρεσιών. Είναι οι δομές που έρχεται σε επαφή η οικογένεια, το φιλικό και συγγενικό περιβάλλον για να προλάβουν πριν γίνει το κακό ή να το ανακαλύψουν.

Εμείς προτείνουμε:

1. **Άμεση υλοποίηση των 100 Κέντρων Στήριξης Οικογένειας (ΚΕΣΟΙΠ) που θεσμοθέτησε ο ΣΥΡΙΖΑ και τα ενέταξε στα ΠΕΠ του ΕΣΠΑ, και επέκτασή τους σε όλους τους** 300 δήμους. Στελέχωσή τους **με τις προβλεπόμενες ειδικότητες παιδοψυχολόγων, κοινωνικών λειτουργών και κοινωνικών επιστημόνων που θα ακολουθούν τα επιβεβλημένα πρωτόκολλα σε κάθε περιστατικό**.
2. **Δημιουργία, από το κράτος, 300 ανεξάρτητων διεπιστημονικών μονάδων αναφοράς και ανίχνευσης περιστατικών σεξουαλικής κακοποίησης (Α.Δι.Μ.Α.)** (παιδοψυχολόγοι ή παιδοψυχίατροι, νομικοί, κοινωνικοί λειτουργοί) **τουλάχιστον μιας ανά Δήμο, με τροπολόγηση του ν. 4837/21** ως προς τα σημεία αναφοράς περιστατικών κακοποίησης και τους υπεύθυνους δομών που ορίζει, **και αντίστοιχες ομάδες στις Περιφέρειες.**
3. **Στελέχωση των Εισαγγελιών Ανηλίκων με εξειδικευμένους επιστήμονες για τη διαχείριση περιστατικών με παιδιά.**
4. **Αδειοδότηση των κοινωνικών υπηρεσιών των δήμων και των επιστημόνων Κέντρου Κοινότητας, ΚΕΣΟΙΠ και Α.Δι.Μ.Α. να διενεργούν αυτοψίες** στο περιβάλλον του παιδιού χωρίς να απαιτείται εισαγγελική εντολή ή μέσω απλής και ταχείας έκδοσης εντολής.
5. **Ενίσχυση του Δικτύου Δομών για την Καταπολέμηση της Έμφυλης και Ενδοοικογενειακής Βίας.**
6. **Ενίσχυση των υπηρεσιών Πρωτοβάθμιας υγείας** και **διασύνδεσή τους με τον Εθνικό Μηχανισμό**.
7. **Οι παραπάνω δομές (ΚΕΣΟΙΠ, Α.Δι.Μ.Α, διεπιστημονικές Ομάδες στις Περιφέρειες, Δήμοι, μονάδες υγείας) διαβιβάζουν την καταγγελία του περιστατικού στις Εισαγγελικές Αρχές** καταγράφοντάς το στον Ψηφιακό Εθνικό Μηχανισμό. **Οι Εισαγγελικές αρχές, μέσω του Μηχανισμού κοινοποιούν το περιστατικό σε όλες τις συναρμόδιες αρχές, οπωσδήποτε και τα ΚΚΠΠ και τη διεπιστημονική ομάδα της Περιφέρειας**

**Στον τομέα αυτόν η κυβέρνηση προβλέπει, και σωστά, το Ειδικό Ποινικό Πιστοποιητικό για όλους τους εργαζόμενου δομών** με παιδιά. Δεν αρκεί όμως μόνο αυτό για να καλυφθεί ο τομέας της έγκαιρης και έγκυρης παρέμβασης. Σε αυτόν τον τομέα, εντάσσονται μόνον 17 από τα 75 μέτρα του ΕΣΔ της ΝΔ, άρα είναι φανερό ότι δεν στοχεύουν σε ανατροπή του υφιστάμενου μοντέλου.

**Γ. ΠΡΟΣΤΑΣΙΑ ΤΟΥ ΠΑΙΔΙΟΥ ΘΥΜΑΤΟΣ ΚΑΤΑ ΤΗ ΝΟΜΙΚΗ ΔΙΑΔΙΚΑΣΙΑ ΑΠΟΔΟΣΗΣ ΠΟΙΝΙΚΩΝ ΕΥΘΥΝΩΝ**

Εδώ κεντρικό ρόλο παίζουν τα Σπίτια του Παιδιού που θεσπίστηκαν το 2017 από τον ΣΥΡΙΖΑ. Η ΝΔ κατάφερε, ακόμα και το μοναδικό Σπίτι που εγκαινιάστηκε στα τέλη του 2021 να μην λειτουργεί. Για αυτό και το παιδί θύμα του Κολωνού δεν δίνει κατάθεση σε αυτό το Σπίτι (όπου θα έδινε 1 μόνο φορά σε προστατευμένο περιβάλλον), αλλά στη ΓΑΔΑ (ήδη 4 φορές), με αποτέλεσμα να επαναθυματοποιείται δευτερογενώς.

Εμείς προτείνουμε άμεση λειτουργία των 5 θεσμοθετημένων Σπιτιών του Παιδιού και ίδρυση και σε άλλες πόλεις, καθώς και τη δημιουργία Εισαγγελιών ανηλίκων και στις άλλες 10 Περιφέρειες. Και βέβαια τη στενή συνεργασία όλων των δομών (ΚΕΣΟΙΠ, Α.Δι.Μ.Α.) με τους Εισαγγελείς και τα Σπίτια του Παιδιού.

**Δ. Ψυχοκοινωνική στήριξη και αποκατάσταση του παιδιού θύματος**

Τα παιδιά θύματα του οικογενειακου περιβάλλοντος, συνήθως φιλοξενούνται σε νοσοκομεία και ιδρύματα. Όμως θεραπευτικό περιβάλλον, μόνο μια ανάδοχη οικογένεια μπορεί να προσφέρει. Γι αυτό **ο νόμος αναδοχής-υιοθεσίας του ΣΥΡΙΖΑ του 2018** προέβλεπε **δημιουργία δεξαμενής οικογενειών σε κάθε Περιφέρεια για επείγουσες αναδοχές παιδιών σε κατάσταση έκτακτης ανάγκης** και **δομή μεταβατικής φροντίδας** (έως την αναδοχή) **«πρώτη αγκαλιά».** Η ΝΔ ακύρωσε στην πράξη τις δύο αυτές μορφές επείγουσας φροντίδας.

Προτείνουμε:

1. **Άμεση δρομολόγηση της αναδοχής του παιδιού θύματος,** είτε από **κατάλληλα εκπαιδευμένη οικογένεια, είτε από επαγγελματία ανάδοχο** (συνεργασία Περιφερειών και ΚΚΠΠ) Το ίδιο και για τα άλλα πιθανόν παιδιά της οικογένειας-θύτη.
2. **Δημιουργία δομών «Πρώτης Αγκαλιάς» σε όλα τα ΚΚΠΠ**
3. **Ψυχολογική υποστήριξη στην οικογένεια του θύματος** (αν δεν ευθύνεται)και στα **ανήλικα παιδιά του θύτη.**
4. **Παρακολούθηση του παιδιού από ειδικούς επιστήμονες, και μετά την αναδοχή του, ή την επιστροφή του στην οικογένεια.**
5. **Υλική υποστήριξη στην οικογένεια με το Εισόδημα Έκτακτης Ανάγκης.**

**Ε. ΕΙΔΙΚΑ ΜΕΤΡΑ ΓΙΑ ΠΑΙΔΙΑ ΣΕ ΦΤΩΧΕΙΑ, ΚΟΙΝΩΝΙΚΟ ΑΠΟΚΛΕΙΣΜΟ ΚΑΙ ΑΝΑΠΗΡΙΑ**

Από το ΕΣΔ λείπουν 2 μεγάλες κατηγορίες δράσεων:

1. **Η καταπολέμηση της φτώχειας, της αναπηρίας, της φυλετικής ή πολιτισμικής διαφορετικότητας** (Ρομά, προσφυγόπουλα, μετανάστες κ.λπ.) που δημιουργούν εύφορο έδαφος για κακοποίηση παιδιών. Η ΝΔ αύξησε όλους τους δείκτες παιδικής φτώχειας, σταμάτησε τα προγράμματα για την κοινωνική ένταξη των Ρομά, άλλαξε το καθεστώς προστασίας των ασυνόδευτων ανήλικων προσφυγόπουλων και αναλώνεται σε ευχολόγια στην αναπηρία, αντί για συγκροτημένα και ολοκληρωμένα μέτρα.
2. **Επιπλέον παροχές και υπηρεσίες** που χρειάζονται τα ανήλικα θύματα από ευάλωτες κατηγορίες:
* **Περαιτέρω αύξηση παροχών και υπηρεσιών σε οικογένειες πολύ χαμηλών εισοδημάτων** (βλ. προτάσεις ΔΕΘ)
* **Στήριξη του ανάπηρου παιδιού** και της οικογένειάς του στην καθημερινότητα
* **Διασφάλιση αξιοπρεπών συνθηκών διαβίωσης για τα παιδιά μετανάστες και πρόσφυγες** και τις οικογένειές τους
* **Διασφάλιση αξιοπρεπών συνθηκών διαβίωσης για πληθυσμούς Ρομά** με μετεγκατάσταση οικισμών, βελτίωση των υποδομών και εφαρμογή των προγραμμάτων της Ειδικής Γραμματείας Ρομά που ακυρώθηκαν από τη ΝΔ.